A TANÁCS 941/2005/EK RENDELETE
(2005. május 30.)
a burgonyakeményítő-gyártási kvótarendszer létrehozásáról szóló 1868/94/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az 1868/94/EK rendelet (2) 2. cikkének (1) bekezdése rögzíti burgonyakeményítő-gyártási kvótákat a burgonyakeményítő-termelő tagállamok részére a 2002/2003-as, 2003/2004-es és a 2004/2005-ös gazdasági évre.
(2)
Az 1868/94/EK rendelet 3. cikkének (2) bekezdése alapján a termelő tagállamok részére hároméves kvótákat kell megállapítani a Tanács részére készített bizottsági jelentés alapján. Ennek érdekében tekintetbe kell venni a közös agrárpolitikában bekövetkezett változásokat és a Közösséghez 2004. május 1-jével csatlakozott tagállamok termelését. E tényezőknek az ágazatra gyakorolt első hatásainak jelzéséig a 2004/2005-ös gazdasági évben fennálló kvótákat további két évre meg kell hosszabbítani.
(3)
A termelő tagállamok saját kvótáikat kétéves időtartamra osztják fel a burgonyakeményítő-termelők között, a 2004/2005-ös gazdasági évre elfogadott kvóták alapján.
(4)
A 2004/2005-ös gazdasági évben rendelkezésre álló alkvótákon felül felhasznált mennyiségeket az 1868/94/EK rendelet 6. cikke (2) bekezdésével összhangban le kell vonni a 2005/2006-os gazdasági évre meghatározott kvótából.
(5)
Az 1868/94/EK rendeletet ennek megfelelően módosítani kell.
(6)
Az Európai Gazdasági és Szociális Bizottság megadta a véleményét (3),
ELFOGADTA EZT A RENDELETET:
1. cikk
Az 1868/94/EGK rendelet 2. és 3. cikke helyébe a következő szöveg lép:
„2. cikk
(1) A burgonyakeményítő-termelő tagállamok részére a 2005/2006-os és a 2006/2007-es gazdasági évre a csatolt melléklet szerinti kvóták kerülnek megállapításra.
(2) Valamennyi, a mellékletben említett termelő tagállamnak szét kell osztania a kvótát a burgonyakeményítőt termelő vállalkozások között a 2005/2006-os és a 2006/2007-es gazdasági évben történő felhasználás céljából az egyes termelő vállalkozások részére a 2004/2005-ös gazdasági évre rendelkezésre álló alkvóták alapján, a (2) bekezdés alkalmazására is figyelemmel.
Az egyes termelő vállalkozásoknak a 2005/2006-os gazdasági évben rendelkezésére álló alkvótákat a 6. cikk (2) bekezdésével összhangban a 2004/2005-ös gazdasági év során a kvótán felül felhasznált mennyiség figyelembevételével ki kell igazítani.
3. cikk
(1) A Bizottság legkésőbb 2006. szeptember 30-ig jelentést nyújt be a Tanácsnak a kvóta Közösségen belüli elosztásáról, a megfelelő javaslatok csatolásával egyidejűleg. A jelentésnek figyelembe kell vennie a burgonyatermelőknek teljesített kifizetésekben bekövetkező változásokat, valamint a burgonyakeményítő piacának és a gabonakeményítő piacának fejlődését.
(2) A Tanács a Szerződés 37. cikke alapján eljárva legkésőbb 2006. december 31-ig az (1) bekezdésében említett jelentés alapján határoz a Bizottság javaslatairól.
(3) A tagállamok legkésőbb 2007. január 31-ig értesítik az érintetteket az ágazatra vonatkozó részletes szabályokról.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2005. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. május 30-án.